**Ministru kabineta noteikumu projekta “Šaušanas instruktoru sertificēšanas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts “Šaušanas instruktoru sertificēšanas noteikumi” (turpmāk – noteikumu projekts) izstrādāts saskaņā ar Ieroču un speciālo līdzekļu aprites likuma (turpmāk – likums) 35. panta 10.daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 35. panta 10. daļa pilnvaro Ministru kabinetu izdot noteikumus, kuros noteikta šaušanas instruktoru sertificēšanas kārtība un kritēriji, kā arī maksa par instruktoru sertificēšanu.  Ar 2014. gada 6. februāra likuma “Grozījumi Ieroču un speciālo līdzekļu aprites likumā” stāšanos spēkā 2014. gada 7. martā spēku zaudēja Ministru kabineta 2011. gada 8. marta noteikumi Nr. 180 “Šaušanas instruktoru, treneru un šaušanas sporta sacensību tiesnešu sertificēšanas kārtība”, kas iepriekš noteica šaušanas instruktoru sertificēšanas kārtību, šaušanas sporta sacensību tiesnešu sertificēšanas kārtību, šaušanas instruktoru sertificēšanas maksu. Tādejādi pašreiz ārējā normatīvajā aktā nav noteikta kārtība, kādā notiek šaušanas instruktoru sertificēšana, kā arī nav noteikti kritēriji šaušanas instruktora sertifikāta saņemšanai.  Likuma 35. panta pirmā daļa nosaka, ka šaušanas instruktorus (turpmāk – instruktors), izņemot tos instruktorus, kas ir tādu valsts un pašvaldību iestāžu darbinieki, kurām tiesības iegādāties, glabāt un savā darbībā izmantot šaujamieročus piešķirtas saskaņā ar likumu, sertificē biedrība “Latvijas Sporta federāciju padome” (turpmāk – LSFP). Likums arī paredz, ka LSFP var izveidot komisiju, kura lemj par šaušanas instruktora sertifikātu (turpmāk – sertifikāts) izsniegšanu, atteikumu izsniegt sertifikātu un tā anulēšanu. Instruktoru, kas ir tādu valsts un pašvaldību iestāžu darbinieks, kurām tiesības iegādāties, glabāt un savā darbībā izmantot šaujamieročus piešķirtas saskaņā ar likumu, sertificē attiecīgo institūciju darbību reglamentējošos normatīvajos aktos noteiktajā kārtībā. Likuma 35. panta trešā daļa paredz, ka instruktoru sertificē, ja uz viņu neattiecas kāds no likuma 17. pantā noteiktajiem aizliegumiem (izņemot 17. panta 15. un 16. punktā minētos aizliegumus). Pārbaudi par to, vai uz personu neattiecas kāds no minētajiem aizliegumiem, veic Valsts policija.  Likuma 35. panta ceturtā un piektā daļa paredz, ka sertifikātu anulē, ja:   1. instruktors ir pārkāpis treniņšaušanas vai šaušanas sporta sacensību noteikumus vai drošības noteikumus šautuvē (šaušanas stendā); 2. attiecībā uz instruktoru ir konstatēts kāds no likuma 17. pantā noteiktajiem aizliegumiem (izņemot 17. panta 15. un 16. punktā minētos aizliegumus).   Sertifikātu var anulēt, ja instruktors ir pārkāpis sporta nozari regulējošos normatīvos aktus.  Likuma 35. panta septītā daļa arī paredz, ka lēmumu par sertifikāta izsniegšanu, par atteikumu izsniegt sertifikātu vai par sertifikāta anulēšanu var apstrīdēt Izglītības un zinātnes ministrijā (turpmāk – ministrija). Ministrijas lēmumu var pārsūdzēt tiesā [Administratīvā procesa likumā](http://m.likumi.lv/ta/id/55567-administrativa-procesa-likums) noteiktajā kārtībā. Lēmuma par sertifikāta izsniegšanu, par atteikumu izsniegt sertifikātu vai par sertifikāta anulēšanu apstrīdēšana un pārsūdzēšana neaptur tā darbību.  Noteikumu projektā paredzēts, ka LSFP vārdā lēmumu par instruktora sertificēšanu, atkārtotu sertificēšanu, atteikumu sertificēt vai lēmumu par sertifikāta anulēšanu pieņem LSFP izveidota šaušanas instruktoru sertificēšanas komisija (turpmāk – komisija). Komisijas izveide atbilst arī Biedrību un nodibinājumu likuma 48. pantā noteiktajam, ka biedrības statūtos var noteikt, ka papildus valdei izveidojama cita institūcija atsevišķu darbību veikšanai ar statūtos noteiktu iecelšanas (ievēlēšanas) kārtību un kompetenci. LSFP ir reģistrēta Biedrību un nodibinājumu reģistrā 2014. gada 17. aprīlī ar Nr.40008022932 un LSFP statūtu 12. punktā “LSFP Darba komisijas” ir noteikts, ka papildus valdei izveidojama cita institūcija atsevišķu darbību veikšanai ar statūtos noteiktu iecelšanas (ievēlēšanas) kārtību un kompetenci, sekojoši, darba komisija, kuras izveidi nosaka normatīvie akti un kura savu darbību veic saskaņā ar attiecīgos normatīvajos aktos noteikto kārtību. Tāpat komisijas izveide pamatojama ar nepieciešamību sertificēšanas procesā iesaistīt ne tikai LSFP valdes pārstāvjus, bet arī pārstāvjus no ministrijas, biedrības “Latvijas Šaušanas federācija”, mednieku organizācijas, kurā ir vismaz 500 biedru un Valsts policijas, kas sniedz iespēju piesaistīt izvērtēšanas procesā nozares speciālistus. Par mednieku organizācijas, kurā ir vismaz 500 biedru pārstāvja, iekļaušanu komisijas sastāvā tika panākta vienošanās starpministriju sanāksmē 2016. gada 25. maijā, kurā piedalījās ministrijas, Zemkopības ministrijas, biedrības “Latvijas Mednieku asociācija” un biedrības “Latvijas Mednieku savienība” pārstāvji. Par mednieku organizācijām, kuras atbilst minētajam kritērijam par 500 biedriem, ir atzīstamas biedrība “Latvijas Mednieku asociācija” un biedrība “Latvijas Mednieku savienība”. biedrības “Latvijas Mednieku asociācija” un biedrības “Latvijas Mednieku savienība”. Noteikumu projektā ir noteiktas komisijas tiesības un pienākumi attiecībā uz instruktoru sertificēšanu, sertificēšanas kārtību un kritērijiem, kuriem jāatbilst personai, kas vēlas saņemt šaušanas instruktora sertifikātu.  Saskaņā ar Sporta likuma 10. panta ceturto daļu atzītajām sporta federācijām ir piešķirtas (deleģētas) tiesības vadīt un koordinēt darbu attiecīgajā sporta veidā (attiecīgajos sporta veidos) vai darbības jomā valstī, kā arī pārstāvēt valsti attiecīgajā starptautiskajā sporta organizācijā. Šaušanas sporta veidā biedrība “Latvijas Šaušanas federācija” ir atzīta sporta federācija (atzīta 2010. gada 11. augustā, atzīšanas apliecība Nr.4), piešķirot tai tiesības vadīt un koordinēt šaušanas sporta veidu un pārstāvēt valsti Starptautiskajā Šaušanas federācijā (*International Shooting Sport Federation* – ISSF). Pamatojoties uz to, biedrība LSFP ir tiesīga izsniegt atzinumus par pretendenta atbilstību noteikumu projektā izvirzītajiem kritērijiem. Likuma 35. panta trešā daļa nosaka, ka šaušanas instruktoru un treneri sertificē, ja uz viņu neattiecas kāds no šā likuma 17. pantā noteiktajiem aizliegumiem (izņemot 17. panta 15. un 16. punktā minētos aizliegumus). Pārbaudi par to, vai uz personu neattiecas kāds no minētajiem aizliegumiem, veic Valsts policija. Likuma 17. panta 10. punkts paredz aizliegumu izsniegt fiziskajai personai šaujamieroču vai lielas enerģijas pneimatisko ieroču iegādāšanās, glabāšanas, nēsāšanas vai kolekcijas atļauju, ja par attiecīgo personu Valsts policijai, prokuratūrai vai valsts drošības iestādēm ir ziņas, kas apliecina šīs personas piederību aizliegtam militarizētam vai bruņotam grupējumam, sabiedriskajai organizācijai (partijai) vai sabiedrisko organizāciju (partiju) apvienībai. Valsts policija Likuma 35. panta trešajā daļā noteikto uzdevumu nodrošināšanai pieprasa attiecīgu informāciju no prokuratūras un valsts drošības iestādēm.  Tikai pēc Valsts policijas pārbaudes atzinuma saņemšanas, ka uz pretendentu neattiecas likumā noteiktie aizliegumi, komisija organizē profesionālo iemaņu pārbaudi (turpmāk – sertifikācijas eksāmens) pretendentiem, kuriem atbilstoši noteikumu projektā noteiktajām prasībām tas ir jākārto. Noteikumu projekts paredz gadījumus, kad sertifikācijas eksāmens nav jākārto:   1. sporta speciālistam, kurš atbilstoši Sporta likuma 20. panta trešajā daļā (Ministru kabineta 2010.gada 26.janvāra noteikumos Nr.77 “Noteikumi par sporta speciālistu sertifikācijas kārtību un sporta speciālistam noteiktajām prasībām”) noteiktā kārtībā ir ieguvis sporta speciālista sertifikātu kā šaušanas sporta treneris; 2. pretendentam, kurš ir ieguvis sporta meistara kvalifikāciju vai tai pielīdzinātu kvalifikāciju ar šaušanu saistītā sporta veidā, un to apliecina Sporta likumā noteiktā kārtībā šaušanas sporta veidā atzītās sporta federācijas atzinums (t.i. personas, kuras parādījušas augsta līmeņa sportiskos sasniegumus ar šaušanu saistītos sporta veidos).   Pretendējot uz atkārtotu sertifikātu, sertifikācijas eksāmens nav jākārto pretendentiem, kuri atbilst noteikumos minētajiem kritērijiem pamatojoties uz viņu darbošanos kā šaušanas instruktoriem atbilstoši likuma 34. panta prasībām un Ministru kabineta 2011. gada 1. novembra noteikumiem Nr. 840 “Šautuvju (šaušanas stendu) izveidošanas un darbības, kā arī treniņšaušanas un šaušanas sporta sacensību norises un drošības noteikumi”, ko apliecina Sporta likumā noteiktā kārtībā šaušanas sporta veidā atzītās sporta federācijas atzinums. Izņēmuma gadījums pamatots ar pretendenta atbilstību šaušanas sporta veida specifiskajām prasībām un profesionālajai kvalifikācijai.  Komisija pēc Valsts policijas pārbaudes atzinuma saņemšanas un, izvērtējot pretendenta iesniegto dokumentu atbilstību noteikumos noteiktajiem kritērijiem, 15 dienu laikā pieņem lēmumu par sertifikāta izsniegšanu vai atteikumu izsniegt sertifikātu. Noteikumu projektā noteikts, kādos gadījumos tiek pieņemts lēmums par atteikumu izsniegt šaušanas instruktora sertifikātu. Noteikumu projekts arī paredz, ka likumā noteiktos gadījumos tiek pieņemts lēmums par šaušanas instruktora sertifikāta anulēšanu.  LSFP ziņas par personām, kuras saņēmušas sertifikātus, reģistrē Licenču un sertifikātu reģistrā. LSFP ievada licenču un sertifikātu reģistrā ziņas par personām, kurām ir anulēts sertifikāts, pamatojoties uz komisijas lēmumu par sertifikāta anulēšanu, jo šaušanas instruktors pārkāpis treniņšaušanas vai šaušanas sporta sacensību noteikumus vai drošības noteikumus šautuvē (šaušanas stendā) vai šaušanas instruktors pārkāpis sporta nozari regulējošos normatīvos aktus.  Pretendenti informāciju par atzītām sporta federācijām, atzīto sporta federāciju sacensību kalendāru un ar šaušanu saistītā sporta veida atzītās sporta federācijas sporta klasēm var iegūt atzīto sporta federāciju reģistrā (www.lsfp.lv) atbilstoši Ministru kabineta 2009. gada 8. decembra noteikumiem Nr. 1396 “Sporta federāciju atzīšanas un atzīto sporta federāciju kontroles kārtība”.  Pēc sertifikāta derīguma termiņa beigām šaušanas instruktoram jāiesniedz jauns iesniegums atkārtota sertifikāta saņemšanai. Noteikumu projekts paredz arī gadījumus, kad instruktors ir tiesīgs saņemt sertifikāta dublikātu, ja sertifikāts nozaudēts, nozagts, iznīcināts vai bojāts, vai atjaunot sertifikātu, ja mainīti tajā norādītie fiziskās personas dati.  Noteikumu projekts paredz, ka sertifikāta, sertifikāta dublikāta un atjaunota sertifikāta izsniegšana, sertifikācijas eksāmena un atkārtota sertifikācijas eksāmena kārtošana ir maksas pakalpojums. Tāpat Noteikumu projekts paredz, ka sertifikātu, sertifikāta dublikātu un atjaunotu sertifikātu izsniedz tikai pēc tam, kad veikta samaksa, lai nerastos situācijas, kad sertificētais instruktors maksu par sertifikāta saņemšanu neveiks, jo attiecīgo sertifikātu jau būs saņēmis, attiecīgi iegūstot sertificēta instruktora statusu. Tāpat noteikumu projektā ir noteikts, ka maksa par LSFP sniegtajiem maksas pakalpojumiem iemaksājama LSFP kontā, tādejādi novēršot iespēju samaksu veikt skaidrā naudā. |
| 3. | Projekta izstrādē iesaistītās institūcijas | Ministrija, LSFP, biedrība “Latvijas Šaušanas federācija”, biedrība “Latvijas Biatlona federācija”, biedrība “Latvijas Sportinga federācija”, Latvijas Sporta pedagoģijas akadēmija un Valsts policija. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecināms uz ministriju un LSFP. Noteikumu projekta tiesiskais regulējums attiecināms uz fiziskām personām:   1. kuras vēlas saņemt šaušanas instruktora sertifikātu, lai iegūtu tiesības strādāt šautuvēs (šaušanas stendos), kurās izmanto atbilstošas kategorijas A, B, C vai D šaujamieročus un lielas enerģijas pneimatiskos ieročus; 2. kuras saņēmušas šaušanas instruktora sertifikātus un kuras vēlēsies saņemt atkārtotu sertifikātu.   Pēc LSFP rīcībā esošās informācijas no 2014. gada 1. janvāra līdz 2015. gada 25. novembrim ir izsniegti 103 šaušanas instruktoru sertifikāti.  Ievērojot to, ka noteikumu projekts dod tiesības jebkurai vismaz 21 gadu vecumu sasniegušai fiziskai personai pēc attiecīgu dokumentu iesniegšanas un, ja nepieciešams, eksāmena nokārtošanas iegūt šaušanas sporta instruktora sertifikātu, noteikumu projekts teorētiski var ietekmēt to sabiedrības daļu, kura ir sasniegusi vismaz 21 gadu vecumu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nepalielinās administratīvo slogu LSFP saistībā ar instruktoru reģistrāciju.  Normatīvā akta ieviešana radīs papildu administratīvo slogu personai, taču LSFP, veicot sertificēšanu, nodrošina, ka informācija par visām tās sertificētām personām, kurām ir tiesības ar ieroci un munīciju veikt darbu treniņšaušanas (mācību šaušanas) vai sporta sacensību laikā, ir iekļauta vienotā Iekšlietu ministrijas Licenču un sertifikātu reģistrā. Tas nodrošina iespēju pārliecināties par pakalpojuma sniedzēja – instruktora – kompetenci un atbilstību likuma noteiktajām prasībām un personas tiesībām darbam šautuvēs (šaušanas stendos).  Ņemot vērā LSFP kompetenci instruktoru sertifikācijas jomā, jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju un LSFP. |
| 3. | Administratīvo izmaksu monetārs novērtējums | Aprēķinos izmantoti šādi pieņēmumi:  • vidējā darba alga – 5,20 *euro* stundā (Centrālās statistikas pārvaldes dati: 2015. gada mēneša vidējā darba samaksa – 832,50 *euro*, 165,58 stundas/mēnesī);  • patērētais laiks, kas nepieciešams iesnieguma iesniegšanai;  • plānotais informācijas iesniedzēju skaits – 103;  • informācijas sniegšanas biežums saņemot sertifikātu – 1;  Administratīvā sloga ietekme uz informācijas iesniedzējiem naudas izteiksmē, rēķinot pēc tautsaimniecībā nodarbināto vidējās algas, ir 705,90 *euro*.  Aprēķinam izmantota šāda formula:  C = (f x l) x (n x b), kur  C – informāciju sniegšanas pienākumu radītās izmaksas jeb administratīvais slogs instruktoriem;  f – finanšu līdzekļu apmērs, kas nepieciešams, lai nodrošinātu normatīvajā aktā paredzēto informācijas sniegšanas pienākumu izpildi (stundas samaksas likme);  l – laika patēriņš, kas nepieciešams, lai sagatavotu un iesniegtu informāciju (informācijas sagatavošana, veidlapas aizpildīšana un nosūtīšana varētu aizņemt 45 minūtes);  n – to instruktoru skaits, uz kuriem attieksies normatīvajā aktā paredzētie informācijas sniegšanas pasākumi;  b – cik bieži pavisam normatīvais akts paredz pienākumu sniegt informāciju.  Informācijas sniegšanas pienākumu radītās izmaksas (vidējais) jeb administratīvais slogs instruktoriem aprēķināms šādi:  C = 5,20 x 0,75 x (103 x 1) = 401,70  Administratīvais slogs instruktoram ir minimāls, jo, ievērojot LSFP kompetenci instruktoru sertifikācijā, jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju un LSFP.  Administratīvā sloga ietekme uz LSFP naudas izteiksmē, rēķinot pēc tautsaimniecībā nodarbināto vidējās algas, ir 205,88 *euro*.  Aprēķinam izmantota šāda formula:  C = (f x l) x (n x b), kur  C – informācijas iekļaušanas reģistrā pienākuma radītās izmaksas jeb administratīvais slogs LSFP;  f – finanšu līdzekļu apmērs, kas nepieciešams, lai nodrošinātu normatīvajā aktā paredzēto informācijas iekļaušanu instruktoru reģistrā (vidējā stundas samaksas likme);  l – laika patēriņš, kas nepieciešams, lai nodrošinātu informācijas iekļaušanu reģistrā (informācijas no iesniegumiem ievadīšana sistēmā varētu aizņemt 8 minūtes);  n – to instruktoru skaits, uz kuriem attieksies normatīvajā aktā paredzētie informācijas iekļaušanas instruktoru reģistrā pasākumi;  b – cik bieži viena gada laikā normatīvais akts paredz pienākumu iekļaut informāciju;  Informācijas iekļaušanas instruktoru reģistrā pienākuma radītās izmaksas jeb administratīvais LSFP aprēķināms šādi:  C = 8,75 x 0,13 x (103 x 1) = 117,16  Noteikumu projekts paredz, ka sertifikācijas eksāmens, sertifikāta, sertifikāta dublikāta un atjaunota sertifikāta izsniegšana ir maksas pakalpojums. Izdevumus par minētajiem pakalpojumiem sedz pretendents šādā apmērā:  1) sertifikāta izsniegšana – 18 *euro*;  2) sertifikāta atjaunošana vai dublikāta izsniegšana – 18 *euro*;  3) sertifikācijas eksāmens – 30 *euro*;  Atbilstoši Valsts pārvaldes iekārtas likuma 43.1 pantam LSFP sertifikācijas pakalpojumus sniedz saimnieciskās darbības veidā par atlīdzību, kuru LSFP izmanto savas darbības nodrošināšanai un attiecīgā valsts pārvaldes uzdevuma veikšanai. Lai apkopotu un pārbaudītu viena pretendenta iesniegtos dokumentus un sagatavotu sertifikātu, sertifikāta dublikātu vai atjaunotu sertifikātu, pēc LSFP sniegtās informācijas ir šādas izmaksas:  iesniegto dokumentu ekspertīze un datu pārbaude (viena cilvēka darbs pie dokumentu ekspertīzes un nepieciešamās informācijas iegūšana no citām institūcijām) – 1 cilvēks x 7,11 *euro* = 7,11 *euro*;  sociālais nodoklis – 1,68 *euro*;  sertifikāta izgatavošana – 4,55 *euro*;  drukāšana (krāsu) – 1,14 *euro*;  kancelejas un pasta izdevumi – 3,52 *euro*.  Kopā – 18 *euro*.  Lai nodrošinātu eksāmena norisi, pēc LSFP sniegtās informācijas ir šādas izmaksas:  eksāmenu komisijas darba apmaksa – 21,34 *euro*;  sociālais nodoklis – 5,03 *euro*;  kancelejas izdevumi – 3,63 *euro*.  Kopā – 30 *euro*.    Normatīvā akta ieviešana neradīs būtiskas papildus izmaksas, jo tās tikai nedaudz (attiecīgi 5,16% par sertifikāta izsniegšanu un 5,13% par sertifikācijas eksāmenu) atšķiras no spēku zaudējušajos Ministru kabineta 2011.gada 8.marta noteikumos Nr.180 “Šaušanas instruktoru, treneru un šaušanas sporta sacensību tiesnešu sertificēšanas kārtība” paredzētajām instruktoru sertificēšanas maksām. |
| 4. | Cita informācija | Noteikumu projekts attiecas uz Tūrisma, sporta un brīvā laika politiku (sporta politiku). |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016. gads** | | **Turpmākie trīs gadi (*euro*)** | | |
| **2017. gads** | **2018. gads** | **2019. gads** |
| **saskaņā ar valsts budžetu kārtējam gadam** | **izmaiņas kārtējā gadā, salīdzinot ar valsts budžetu kārtējam gadam** | **izmaiņas, salīdzinot ar kārtējo (n) gadu** | **izmaiņas, salīdzinot ar kārtējo (n) gadu** | **izmaiņas, salīdzinot ar kārtējo (n) gadu** |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 |  |  |  |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi | x | 0 | 0 | 0 | 0 |
| 5. Precizēta finansiālā ietekme: | x | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Saskaņā ar likuma 35. panta pirmo daļu instruktoru sertificēšanu veic LSFP. Ievērojot minēto, noteikumu projekts nosaka, ka maksu par maksas pakalpojumiem iemaksā LSFP kontā. Iemaksātos finanšu līdzekļus LSFP izlietos ar instruktoru sertificēšanu saistīto izdevumu segšanai, tādejādi finanšu līdzekļu piešķiršana no valsts budžeta, lai nodrošinātu LSFP deleģēto valsts pārvaldes uzdevuma izpildi, nav nepieciešama. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Noteikumu projekts paredz LSFP pienākumu divu darbdienu laikā no komisijas lēmuma pieņemšanas dienas ziņas par izsniegtajiem šaušanas instruktora sertifikātiem reģistrēt Licenču un sertifikātu reģistrā, līdz ar to ir nepieciešams izdarīt grozījumu Ministru kabineta 2015. gada 10. februāra noteikumos Nr. 63 “Licenču un sertifikātu reģistra noteikumi”. Iekšlietu ministrijas izstrādātais Ministru kabineta noteikumu projekts “Grozījumi Ministru kabineta 2015.gada 10.februāra noteikumos Nr.63 “Licenču un sertifikātu reģistra noteikumi”” izsludināts 2016. gada 3. marta Valsts sekretāru sanāksmē (prot.Nr. 9 5 § (VSS-176)).  Saeima 2016.gada 2.jūnija sēdē pieņēma likumu “Grozījumi Ieroču un speciālo līdzekļu aprites likumā”, kurš attiecībā uz šaušanas instruktoru sertificēšanu paredz šādas izmaiņas:   1. paredz papildināt likuma 35. pantu ar 61. daļu šādā redakcijā:   “61 Lēmumu par šaušanas instruktora sertifikāta izsniegšanu vai par atteikumu izsniegt šādu sertifikātu pieņem triju mēnešu laikā pēc tam, kad saņemts iesniegums par šaušanas instruktora sertificēšanu.”   1. izteikt likuma 35.panta devīto daļu šādā redakcijā:   “(9) Ziņas par izsniegtajiem šaušanas instruktoru sertifikātiem biedrība “Latvijas Sporta federāciju padome” reģistrē Licenču un sertifikātu reģistrā. Licenču un sertifikātu reģistrā reģistrējamo ziņu apjomu, to iekļaušanas, izmantošanas un dzēšanas kārtību, kā arī institūcijas, kurām piešķirama piekļuve šajā reģistrā iekļautajām ziņām, nosaka Ministru kabinets.” |
| 2. | Atbildīgā institūcija | Iekšlietu ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādes uzsākšanu sabiedrība tika informēta 2014. gada 29. aprīlī, tiekoties ar sporta nozares sociālajiem partneriem (LSFP, biedrība “Latvijas Šaušanas federācija”, biedrība “Latvijas Biatlona federācija”, biedrība “Latvijas Sportinga federācija”) un Latvijas Sporta pedagoģijas akadēmijas un Iekšlietu ministrijas (Valsts policija) pārstāvjiem un informējot par noteikumu projekta izstrādes ieceri. Pēc noteikumu projekta izstrādes tas tiek ievietots ministrijas un LSFP tīmekļvietnē. |
| 2. | Sabiedrības līdzdalība projekta izstrādē | LSFP, biedrība “Latvijas Šaušanas federācija”, biedrība “Latvijas Biatlona federācija”, biedrība “Latvijas Sportinga federācija”, Latvijas Sporta pedagoģijas akadēmija un Iekšlietu ministrija (Valsts policija). |
| 3. | Sabiedrības līdzdalības rezultāti | Minētās organizācijas atbalsta izstrādāto noteikumu projektu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, LSFP un Sporta likumā noteiktajā kārtībā atzītas ar šaušanu saistītās attiecīgās sporta veida sporta federācijas. Šaušanas instruktoru sertificē LSFP, kas var izveidot komisiju, kura lemj par sertifikātu izsniegšanu un to anulēšanu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās.  Noteikumu projekta īstenošana tiks veikta LSFP esošo cilvēkresursu ietvaros. |

*Anotācijas V sadaļa – Noteikumu projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

09.06.2016. 17:10

2990

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv